На основу члана 13. став 2. и 3. Закона о локалној самоуправи („Службени гласник РС", бр. 129/07, 83/14 - др. закон, 101/16 - др. закон, 47/18 и 111/2021 – др. закон), члана 13. и члана 37. став 1. тачка 21) Статута Града Ниша („Службени лист Града Ниша", број 88/08,143/16 и 18/19),

Скупштина града Ниша, на седници одржаној дана \_\_\_\_\_\_\_\_ 2022. године доноси,

**О Д Л У К У**

**О УСПОСТАВЉАЊУ САРАДЊЕ ИЗМЕЂУ ГРАДА НИША (РЕПУБЛИКА СРБИЈА) И ПРЕФЕКТУРЕ СЕВЕРНОГ АДМИНИСТРАТИВНОГ ОКРУГА ГРАДА МОСКВЕ (РУСКА ФЕДЕРАЦИЈА)**

**Члан 1.**

Успоставља се сарадња између Града Ниша (Република Србија) и префектуре Северног административног округа града Москве (Руска Федерација) у областима: урбанизма и стамбено-комуналних услуга, заштите животне средине, културе и културног наслеђа, социјалне заштите и социјалних услуга, образовања, спорта и туризма, као и у другим областима од заједничког интереса.

**Члан 2.**

Овлашћује се Градоначелница Града Ниша, Драгана Сотировски, да у име Града Ниша закључи споразум о сарадњи са представником префектуре Северног административног округа града Москве (Руска Федерација).

**Члан 3.**

Средства за реализацију ове одлуке обезбеђују се у буџету Града Ниша.

**Члан 4.**

Ову одлуку доставити Влади Републике Србије на сагласност.

**Члан 5.**

Одлуку објавити у „Службеном листу Града Ниша", по добијању сагласности Владе Републике Србије.

**Члан 6.**

Ова одлука ступа на снагу осмог дана од дана објављивања у „Службеном листу Града Ниша".

Број: \_\_\_\_\_\_\_\_\_

Датум: \_\_\_\_\_\_\_.2022. године

**СКУПШТИНА ГРАДА НИША**

**ПРЕДСЕДНИК**

**др Бобан Џунић**

**О б р а з л о ж е њ е**

На основу члана 13. став 2. и 3. Закона о локалној самоуправи („Службени гласник РС", бр. 129/07, 83/14 - др. закон, 101/16 - др. закон, 47/18 и 111/2021 – др. закон), прописује да јединице локалне самоуправе могу сарађивати са јединицама локалне самоуправе других држава у оквиру спољне политике Републике Србије уз поштовање територијалног јединства и правног поретка Републике Србије, а све у складу са Уставом и законом. Ставом 3. истог члана наведеног Закона прописано је да одлуку о успостављању сарадње, односно закључењу споразума о сарадњи са јединицом локалне самоуправе друге државе, доноси скупштина јединице локалне самоуправе уз сагласност Владе Републике Србије.

Закон о потврђивању Споразума између Савезне владе Савезне Републике Југославије и Владе Руске федерације о трговини и економској сарадњи („Службени лист СРЈ - Међународни уговори", бр. 1/95), правни је основ за трговинску и економску сарадњу између држава на бази равноправности и узајамне користи. Члан 1. Споразума, између осталог, прописује да ће стране уговорнице доприносити свестраном унапређењу трговине и других облика економских односа између две земље у складу са одредбама овог споразума. Закон о потврђивању Споразума између Савезне Владе Савезне Републике Југославије и Владе Руске федерације о сарадњи у области културе, образовања, науке и спорта („Службени лист СРЈ - Међународни уговори", бр. 4/96), правни је основ сарадње у областима културе, образовања, науке и спорта. Члан 1. Споразума, између осталог, прописује да ће две стране свестрано доприносити продубљивању сарадње у области културе, образовања, науке и спорта, као и сарадњи између представника кутурног, уметничког и научног живота двеју земаља.

Члан 13. и члан 37. став 1. тачка 21) Статута Града Ниша („Службени лист Града Ниша", број 88/08,143/16 и 18/19), прописују да Град Ниш може сарађивати са јединицама локалне самоуправе других држава, у оквиру спољне политике Републике Србије, уз поштовање територијалног јединства и правног поретка Републике Србије, у складу са Уставом и законом, а на основу одлуке Скупштине Града, уз сагласност Владе Републике Србије.

У циљу јачања и развоја пријатељских и партнерских веза два града сарадња би се одвијала у областима: урбанизма и стамбено-комуналних услуга, заштите животне средине, културе и културног наслеђа, социјалне заштите и социјалних услуга, образовања, спорта и туризма, као и у другим областима од заједничког интереса

За реализацију ове одлуке средства су обезбеђена у буџету Града Ниша за 2022. годину у износу од 150.000 динара.

На основу свега напред наведеног, полазећи од најбољег интереса за обe јединице локалне самоуправе, предлаже се Скупштини Града Ниша доношење Одлуке о успостављању сарадње између Града Ниша (Република Србија) и префектуре Северног административног округа града Москве (Руска Федерација).

Вршилац дужности начелника

Градске управе за органе Града

и грађанска стање

Весна Нешић